Eurooppalainen tiedepalkinto professori Visa Koivuselle | Aalto-yliopisto
Eurooppalainen tiedepalkinto professori Visa Koivuselle
Hänet palkittiin tieteellisistä tuloksista tilastollisessa signaalinkäsittelyssä ja sen sovelluksissa tietoliikenne- ja tutkatekniikassa.
Professori Visa Koivunen Aalto-yliopistosta on palkittu EURASIP (European Association for Signal Processing) järjestön vuoden 2015 tiedepalkinnnolla. EURASIP Technical Achievement Award myönnetään tutkijalle, joka on saavuttanut merkittäviä tutkimustuloksia digitaalisen signaalinkäsittelyn teorian ja sovelluksien aloilla. Palkinto jaetaan nyt 13. kerran ja sen saajat kuuluvat alan johtaviin tutkijoihin.
Palkinto myönnettiin Visa Koivuselle hänen perustavaa laatua olevista tieteellisistä tuloksista tilastollisessa signaalinkäsittelyssä ja sen sovelluksissa tietoliikenne- ja tutkatekniikassa. Visa Koivunen on ensimmäinen suomalainen, jolle palkinto on myönnetty. Hän on myös maailman merkittävimmän insinöörijärjestön IEEE (Institute of Electrical and Electronics Engineers) vuoden 2015 arvostettu luennoitsija (distinguished lecturer) signaalinkäsittelyn alalla.
Päivitetty: 2.3.2015